《春月》
唐代·元稹

春月虽至明，终有霭霭光。不似秋冬色，逼人寒带霜。

纤粉澹虚壁，轻烟笼半床。分晖间林影，馀照上虹梁。

病久尘事隔，夜闲清兴长。拥抱颠倒领，步屣东西厢。

风柳结柔援，露梅飘暗香。雪含樱绽蕊，珠蹙桃缀房。

杳杳有馀思，行行安可忘。四邻非旧识，无以话中肠。

南有居士俨，默坐调心王。款关一问讯，为我披衣裳。

延我入深竹，暖我于小堂。视身琉璃莹，谕指芭蕉黄。

复有比丘溢，早传龙树方。口中秘丹诀，肘后悬青囊。

锡杖虽独振，刀圭期共尝。未知仙近远，已觉神轻翔。

夜久魂耿耿，月明露苍苍。悲哉沉眠士，宁见兹夕良。

作者简介：元稹（779年－831年，或唐代宗大历十四年至文宗大和五年），字微之，别字威明，唐洛阳人（今河南洛阳）。父元宽，母郑氏。为北魏宗室鲜卑族拓跋部后裔，是什翼犍之十四世孙。早年和白居易共同提倡“新乐府”。世人常把他和白居易并称“元白”。